આઝાદી વખતે કાશ્મીરનો પ્રશ્ન જટીલ હતો. જવાહરલાલ નહેરું કાશ્મીરી પંડિત હોઈ તેઓ કાશ્મીરનો પ્રશ્ન પોતાની પાસે રાખવા માંગતા હતા. ભારતના ભાગલા પછી પાકિસ્તાનનું લશ્કર કાશ્મીરમાં ઘૂસી ગયું ત્યારે નહેરું કોઈ લશ્કરી કાર્યવાહી કરવા માંગતા નહોતા. એ વખતે કાશ્મીરને બચાવવા કેન્દ્રનું મંત્રીમંડળ પણ અવઢવમાં હતું. લશ્કરના જનરલ બુકર પણ કહેતા હતા કે, “આપણી પાસે સંસાધનો ઓછાં છે.” એ જ વખતે એક ક્ષણને પણ વિલંબ કર્યા વગર સરદાર વલ્લભભાઈ પટેલ કે જે દેશના નાયબ વડાપ્રધાન અને ગૃહમંત્રી હતા તેમણે ત્વરાથી ઊભા થઈ કહ્યું હતું: “તમે ચિંતા ન કરો. હવાઈ જહાજથી લશ્કર કાશ્મીર પહોંચાડવાની તૈયારી કરો. મને એક હવાઈ જહાજ આપો. મારે કાશ્મીર જવું છે.”